Ջորջ Մարագոս

Ջորջ Մարագոս (, ), ազգությամբ հույն ամերիկացի գործարար և քաղաքական գործիչ, Նասոյի շրջանի 13-րդ ֆինանսական վերահսկիչը։ ԱՄՆ հունական համայնքի ակտիվ անդամ։

Կենսագրություն

Վաղ տարիներ, ընտանիք և կրթություն 
Ծնվել է Լեֆկադա կղզում (Հունաստան) աղքատ ընտանիքում, որը սկզբում ներգաղթել է Կանադա, իսկ հետո՝ ԱՄՆ։

Ավարտել է ՄաքԳիլի համալսարանը՝ էլեկտրատեխնիկայի բնագավառում բակալավրի աստիճանով (Կանադա, 1973) և Փեյսի համալսարանը՝ ֆինանսների բնագավառում բիզնեսի կառավարման մագիստրոսի աստիճանով (1983)։

Կարիերա 
Կարիերան սկսել է «Bell-Northern Research» հեռահաղորդակցային R&D ընկերությունում, որտեղ դարձել է ամենաերիտասարդ մենեջերներից մեկը։

1978 թվականին միացել է «Booz Allen Hamilton» խորհրդատվական ընկերությանը, որտեղ աշխատել է հրամանատարության և կառավարման ամերիկյան ռազմական համակարգերի վրա։ Ավելի ուշ համակարգել է լուծումների մշակումը խոշոր միջազգային հաճախորդների համար։

1981 թվականին սկսել է աշխատել «Chase Manhattan Bank» ընկերությունում, որտեղ գլխավորել է տվյալների փոխանցման և դրամական փոխանցումների ցանցի ստեղծմամբ զբաղվող խումբը։ Ավելի ուշ դարձել է փոխնախագահ։

1986 թվականին զբաղեցրել է «Citibank»-ի փոխնախագահի պաշտոն։

1989 թվականին հիմնադրել է սեփական «SDS Financial Technologies» ընկերությունը, և 20 տարի եղել է ընկերության նախագահն ու գլխավոր տնօրենը։

2010 և 2012 թվականներին մասնակցել է ԱՄՆ սենատում հանրապետական կուսակցության փրայմերիզին։

2016 թվականին իր տիկնոջ հետ 5 400 դոլար Է հատկացրել Դեմոկրատական կուսակցության թեկնածու Հիլարի Քլինթոնի նախագահական ընտրարշավի համար։

Քաղաքական հայացքներ 
Որոշակի փուլում Մարագոսը մտահոգությամբ էր արտահայտվում միասեռ զույգերի ամուսնության իրավունքի մասին՝ հայտարարելով, որ նրանց օրինականացումը կարող է արդյունքում հանգեցնել բազմակնության օրինականացմանը, իսկ հարցազրույցներից մեկում նա ասել է․ «որոշ մարդիկ կցանկանային նույնիսկ ամուսնանալ իրենց ընտանի կենդանիների հետ»։ Նույն ժամանակահատվածում նա հանդես է եկել աբորտների դեմ, բացառությամբ մոր կյանքի պահպանման, բռնաբարության և արյունապղծության դեպքերի։ Սակայն ավելի ուշ աբորտի և նույնասեռ ամուսնությունների իրավունքների վերաբերյալ նրա դիրքորոշումը փոխվել է ճիշտ հակառակը։

Անձնական կյանք 

1973 թվականին ամուսնացել է Անժելա Մարագոսի հետ, ունի երկու որդի՝ Փիթերը (ծնված՝ 1976 թվականին) և Անջելոն (ծնված՝ 1985 թվականին)։

Ծանոթագրություններ 

Ամերիկացի գործարարներ
ԱՄՆ-ի հանրապետական կուսակցության անդամներ
ԱՄՆ-ի դեմոկրատական կուսակցության անդամներ
ԱՄՆ-ի քաղաքական գործիչներ
21-րդ դարի ամերիկացի քաղաքական գործիչներ